Source: http://www.druckeria.ro/tag/galan/
Timestamp: 2020-07-05 07:06:15+00:00

Document:
galan Archives - Druckeria
Prim punct în „B”, cules în Zăvoi: CSM Râmnicu Vâlcea – ASU Politehnica 0-0
Bogdan Dănăricu (aici în duel cu vâlceanul Octavian Vasile) s-a numărat din nou printre poliștii cu o prestație apreciată (Foto: Emanuel Titus Iliesi)
ASU Politehnica și-a trecut în cont primul punct din actuala ediție a Ligii a II-a, după remiza de astăzi, 0-0, din deplasare, cu CSM Râmnicu Vâlcea. Un rezultat notabil pentru alb-violeți, pe terenul unei candidate declarate la promovare, dar care nu a impresionat astăzi, în Zăvoi. În schimb, timișorenii au jucat dezinvolt în multe momente, au sădit pericol la poarta lui Muțiu și se puteau întoarce chiar cu toate cele trei puncte de pe malul Oltului.
Șocul debutului în eșalonul secund, cu acel duș rece din primele 20 de minute ale meciului cu Chindia, a fost trecut cu brio de ASU Politehnica. Trupa lui Sorin Brîndescu, e drept, și cu câteva schimbări în garnitura de start, a arătat mult mai multă siguranță la Râmnicu Vâlcea, una dintre deplasările grele ale „B”-ului.
Prima ocazie a partidei din Zăvoi a aparținut chiar timișorenilor, în minutul 9, atunci când lovitura de cap a căpitanului Gălan a fost respinsă de pe linia porții de omologul său, Pîrvulescu. Vâlcea a dat primele semne de pericol prin jucătorii legitimați în această săptămână, Călin Cristea și Mihai Dina, însă cei doi foști prim-divizionari nu au reușit să îl învingă pe Mitrea. Una dintre cele mai importante șanse ale gazdelor din prima repriză a fost însă irosită de Octavian Vasile, jucătorul de bandă trimițând peste, cu o lovitură de cap, din poziție bună, după o centrare venită de pe dreapta de la Dumitrașcu. Nici Politehnica nu s-a lăsat mai prejos, iar în minutul 37, Blănaru e găsit excelent în careul advers de Dănăricu, dar șutul atacantului a fost respins în corner de portarul Muțiu.
În partea secundă, jocul a devenit mult mai liniștit, fazele de poartă s-au rărit, duelul purtându-se în zona centrală a terenului. Niciuna dintre formații nu a reușit să preia controlul jocului însă alb-violeții au semănat chiar și așa panică în apărarea adversă, la fiecare tentativă de ieșire pe contraatac. De notat pasele precise ale lui Bogdan Dănăricu, un fotbalist care începe să devină o piesă de bază în angrenajul polist. În minutul 79, am consemnat cea mai mare ocazie a poliștilor, nou-intratul Mădălin Stancu nereușind să prindă poarta, cu un șut din interiorul careului. De partea cealaltă, Vâlcea a pus pericol prin căpitanul ei, Pîrvulescu, însă lovitura de cap a fundașului gazdelor, din minutul 80, a sărit în fața porții lui Mitrea, iar apoi s-a scurs alături.
0-0 la Râmnicu Vâlcea, un rezultat important pentru alb-violeți, mai cu seamă pentru moral. Elevii lui Sorin Brîndescu au demonstrat că startul meciului cu Chindia Târgoviște a fost un simplu accident și că se pot lupta, de la egal la egal, cu orice formație de la nivelul eșalonului secund.
CSM Râmnicu Vâlcea (antrenor Jerry Gane): Muțiu – Samson, Dumitrașcu, Pîrvulescu (cpt.), Neag – Oct. Vasile, C. Cristea, D. Stana, Cîrstea – Geantă, Dina. Au mai intrat: Ceapă, Georgescu și Pîrvu.
ASU Politehnica (antrenor Sorin Brîndescu): Mitrea – Stefanovici, Gălan (cpt.), Telescu, Taub – Motreanu, Bilia, D. Constantinescu, P. Niță – Dănăricu, Blănaru. Au mai intrat: Mărgărit, Giuricici și Stancu.
Pentru ASU Politehnica urmează un nou meci pe teren propriu, în compania unei echipe „rebrand-uite”, Foresta Suceava. Partida din etapa a III-a va avea loc duminică, 21 august, de la ora 12.30, pe stadionul „Dan Păltinișanu”, meci de asemenea televizat.
Filed Under: Poli Timisoara, Stire de ultima ora Tagged With: asu politehnica, bogdan danaricu, csm ramnicu valcea, galan, jerry gane, mihai dina, mitrea, sorin brindescu
Trei puncte nesperate, dar de aur în lupta pentru promovare: CS Ineu – ASU Politehnica 0-1
ASU Politehnica a reușit o victorie extrem de importantă astăzi, la Ineu, în fața formației locale, care nu mai pierduse în propriul fief de mai bine de șapte luni. Alb-violeții au practicat un joc șters, pe un teren îngreunat de condițiile meteorologice vitrege, însă o jumătate de ocazie a fost suficientă pentru ca timișorenii să plece cu toate cele trei puncte din Țara Zarandului.
Primă repriză lipsită de spectaculozitate la Ineu. Sub bătaia câtorva rafale sănătoase de ploaie, cele două echipe s-au studiat reciproc minute bune, fără șanse notabile de poartă în nicio direcție. Ineuanii au avut totuși inițiativa, presându-i pe timișoreni în propria jumătate, mai ales în finalul primei părți. În schimb, pe faza de atac, trupa lui Sorin Brîndescu a fost absentă, nereușind să creeze pericol nici pe benzi, și nici să-l pună în valoare pe golgheterul Bădăuță, care a părut izolat.
Repriza secundă s-a desfășurat sub aceleași auspicii, cu timișorenii ineficienți pe faza ofensivă și greu încercați de contraatacurile purtate de Huțanu și Mașniță. De altfel, un merit important în victoria de astăzi îl are și portarul Emanuel Fișteag, extrem de sigur în intervenții, cu ieșiri curajoase la situații de unu contra unu, chiar cu riscul unor accidentări.
În momentul în care toți cei prezenți pe arena din Ineu începuseră să se resemneze cu o remiză albă, a sosit golul marcat cu capul, de Gălan, în cel de-al doilea minut de prelungire, la o fază ce nu anunța mai nimic. Un gol norocos, ce poate cântări însă enorm în ecuația luptei pentru un loc în liga secundă.
ASU Politehnica (antrenor Sorin Brîndescu): Fișteag – Birău, Gălan (cpt.), Todorov, Taub – Bilia – Vucea, Codrea, Țugui, Ghinescu – Bădăuță. Au mai intrat Sulea, Peter, Stefanovic și Damian
CS Ineu (antrenor Cristian Sculici): Mitrea – Ciocan, Bier, Iaros, Hulbăr (cpt.), Zdrențan, Spătaru, Clej, Botaș, Mașniță. Au mai intrat Talpaș și Jazzley.
Filed Under: Poli Timisoara, Stire de ultima ora Tagged With: asu politehnica, brindescu, cs ineu, galan, tara zarandului
ASU Politehnica dorește consolidarea poziției de lider la Ineu! Arădenii n-au mai pierdut acasă de peste 7 luni
ASU Politehnica a luat principala opțiune pentru promovarea în liga secundă, după victoria categorică de vinerea trecută, 5-1 cu Performanța Ighiu. Un succes menit să le redea și încrederea elevilor lui Sorin Brîndescu, pentru finalul de sezon care se anunță de foc în partea superioară a clasamentului. Alb-violeții își propun să își consolideze fotoliul de lider recâștigat etapa trecută printr-o victorie sâmbătă, la Ineu. Un teren unde se câștigă însă extrem de greu în acest sezon.
CS Ineu e, de multă vreme, o echipă fără obiectiv, aflându-se la o distanță considerabilă atât de tumultul luptei pentru promovare, cât și de grijile retrogradării. Totuși, acest lucru nu i-a împiedicat pe elevii lui Cristian Sculici să pună probleme unor echipe mai bine cotate în acest retur, mai cu seamă în propriul fief.
De altfel, gruparea din Țara Zarandului e una dintre cele mai redutabile din serie pe propriul teren, unde a cedat în total 10 puncte în acest sezon (dintre care 6 în debutul campionatului, unul nefast pentru arădeni). Ultima echipă care a triumfat la Ineu a fost Performanța Ighiu, care s-a impus cu 4-0 în fieful alb-albaștrilor la 26 septembrie 2015. S-au scurs de atunci aproape șapte luni și jumătate, cu nouă meciuri organizate la Ineu, din care oaspeții s-au mulțumit cel mult cu o remiză. E drept, în acest interval nu a jucat la Ineu niciuna dintre pretendentele la promovare.
În acest retur, doar două formații au plecat neînvinse de pe terenul formației lui Cristian Sculici. E vorba despre rivala locală Național Sebiș și de revelația returului Cetate Deva, de fiecare dată înregistrându-se o remiză albă. Precedentul meci de acasă a fost câștigat fără mari emoții de ineuani, 2-0 cu Mama Mia Becicherecu Mic, o formație ce s-a prezentat însă fără o parte dintre oamenii de bază, aflați în conflict cu clubul la vremea respectivă.
Așadar, bilanțul Ineului în jocurile de pe teren propriu e demn de remarcat: 7 victorii, 2 remize și 2 înfrângeri și un golaveraj de 16-9, asta în vreme ce pe teren străin, elevii lui Cristian Sculici au câștigat o singură dată, au smuls două remize și au fost învinși de 9 ori. De altfel, în runda precedentă, arădenii au reușit să obțină primul punct extern din retur, după 0-0 la Măgura Cisnădie, o formație redutabilă în sezonul de primăvară. Cristian Sculici s-a bazat în meciul din județulul Sibiu pe un 4-1-4-1, cu Mitrea – Popovici, Bier, Iaroș, Hulbăr – Zdrențan – Ciocan, Spătaru, Botaș, Talpaș – Mașniță, pe parcurs mai intrând Cioboată și Jazzley.
Victorie cu emoții în tur pentru alb-violeți
ASU Politehnica și CS Ineu s-au întâlnit o singură dată într-un meci oficial, în turul acestei ediții de campionat, pe „Știința”. Aspectul jocului părea la un moment dat să ducă spre un succes fără mari bătăi de cap pentru elevii lui Sorin Brîndescu, însă situația avea să se schimbe pe final. În meciul din 7 noiembrie, alb-violeții aveau 2-0 la pauză, grație reușitelor lui Gălan (25) și Giuricici (33), însă zărăndanii au revenit în joc, în minutul 70, atunci când experimentatul Bier a transformat un penalti. Iată cum se prezentau cele două formații în partida din urmă cu o jumătate de an:
ASU Politehnica (antrenor Sorin Brîndescu): Burtic – Contescu, Gălan (cpt.), Bilia, Taub – Stancu – Birău, Giuricici, D. Codrea, Vucea – Bădăuță. Au mai intrat Stefanovici, Țugui, Ghinescu și Rus.
CS Ineu (antrenor Cristian Sculici): Bujor – Zdrenţan, Wild (cpt.), Tudoroiu, Hulbăr – Bier, Clej – Huțanu, Stănaia, Ciocan – Mașniță. Au mai intrat Talpaș, Kocsis, Cioboată și Șulumberchean.
ASU Politehnica și CS Ineu s-au mai întâlnit și în iarnă, chiar în fieful arădenilor, dar de această dată cu prilejul unui meci de verificare. Alb-violeții reușeau să se impună clar, 3-0, în partida disputată la 17 februarie, pe terenul „Armonia” (al doilea stadion al Ineului). Marcau atunci pentru timișoreni Birău (14), Ghinescu (52) și Gălan (63).
Partida CS Ineu – ASU Politehnica, din etapa a XXVI-a din C4, se va disputa sâmbătă, de la ora 18.
Filed Under: Poli Timisoara, Stire de ultima ora Tagged With: asu politehnica, bier, cristian sculici, cs ineu, galan, sorin brindescu, tara zarandului
GALERIE FOTO: Național Sebiș – ASU Politehnica 3-1
ASU Politehnica a înregistrat astăzi cel de-al cincilea eșec stagional, în deplasare, la Național Sebiș. După un penalti ratat de alb-violeți, prin Gălan, în minutul 21, golgheterul Sebișului, Gelu Velici, a deschis scorul peste alte șapte minute, la o nesincronizare a defensivei poliste. În partea a doua, gazdele, deși mult mai prudente în joc, au reușit să se distanțeze pe tabelă. Susan a marcat, în minutul 64, cu o lovitură de cap, iar Velici a făcut 3-0 din penalti, în minutul 70. Rezultatul final a fost stabilit în minutul 73, de Alexandru Bădăuță, care a transformat o lovitură de pedeapsă, obținută tot de el.
Vă oferim, mai jos, o amplă galerie foto de la meciul de astăzi, realizată de Emanuel Titus Iliesi:
Filed Under: Poli Timisoara, Stire de ultima ora Tagged With: asu politehnica, badauta, galan, gelu velici, national sebis, susan
GALERIE FOTO: ASU Politehnica – Millenium Giarmata 6-1
ASU Politehnica a reușit ieri cel mai clar succes din acest campionat, reușind cu această ocazie să se și distanțeze la cinci lungimi în fața principalei contracandidate la promovare, Metalurgistul Cugir, înaintea duelului direct. Ultima clasată, Millenium Giarmata, a deschis scorul pe „Știința”, în minutul 20, prin Dăruială. Alb-violeții s-au dezlănțuit însă apoi, reușind să înscrie de nu mai puțin de șase ori, prin Bădăuță (41, 72, 84), Vucea (62) și Gălan (65 – pen, 70 – pen.).
Vă prezentăm mai jos o galerie foto de la meciul de ieri, de pe „Știința”, realizată de Emanuel Titus Iliesi:
Filed Under: Poli Timisoara, Stire de ultima ora Tagged With: asu politehnica, badauta, cugir, daruiala, galan, millenium giarmata, vucea
GALERIE FOTO: CS Ineu – ASU Politehnica 0-3
ASU Politehnica a învins astăzi, în deplasare, pe CS Ineu, cu scorul de 3-0, într-un joc de verificare. Golurile alb-violeților au fost înscrise de Birău (min. 14), Ghinescu (min. 52) și Gălan (min. 63 – pen.). În minutul 35, gazdele au beneficiat la rândul lor de o lovitură de pedeapsă, dar Fișteag a reușit să pareze execuția lui Bier.
Vă prezentăm, mai jos, o amplă galerie foto de la meciul de astăzi, de la Ineu, realizată de fotograful nostru, Emanuel Titus Iliesi:
Filed Under: Poli Timisoara, Stire de ultima ora Tagged With: asu politehnica, bier, birau, cs ineu, fisteag, galan, ghinescu, penalty
ASU Politehnica, la prima victorie din amicale: 3-0 cu CS Ineu
ASU Politehnica a bifat astăzi primul succes din testele susținute în această iarnă. Alb-violeții s-au impus astăzi, la Ineu, cu 3-0 în fața colegei de serie din localitate. Elevii lui Sorin Brîndescu au practicat un joc mai consistent, atât pe faza de atac, cât și pe faza de apărare, controlând cu autoritate ostilitățile.
Jocul de la Ineu a început cu o întârziere de aproape 25 de minute față de ora stabilită, iar asta din motive „organizatorice”. Partida s-a disputat pe un teren secundar din localitate, gazdele dorind să protejeze suprafața de joc a stadionului pe care se joacă în Liga a III-a. Dar cum terenul respectiv nu avea vestiare corespunzătoare, alb-violeții s-au oprit mai întâi la stadion pentru a se schimba, pentru ca apoi să purceadă spre locul de desfășurare al meciului.
Prima șansă de gol a partidei a aparținut gazdelor. În minutul 10, Huțanu s-a trezit singur în fața lui Rogojină, după o greșeală colectivă a defensivei alb-violete, dar a tras slab, pe centru, fără probleme pentru goalkeeperul polist. Timișorenii au pus însă rapid stăpânire pe joc, iar în minutul 14, Birău a deschis scorul cu o lovitură de cap, din centrarea lui Taub, bară-gol. Gazdele au fost cel mai aproape de gol în minutul 35, atunci când au beneficiat de un penalti, acordat pentru o neglijență a lui Birău în propria suprafață de pedeapsă. Experimentatul Tiberiu Bier a executat, însă nou-intratul Fișteag l-a ghicit.
După pauză, terenul s-a înclinat în direcția de atac a poliștilor, care și-au dominat copios adversarul. Prima ocazie mare a reprizei secunde i-a aparținut lui Bădăuță, care a tras în portar, din apropiere, după o centrare de pe stânga a lui Taub. Cinci minute mai târziu, timișorenii și-au dublat avantajul, după ce Birău a recuperat la marginea careului și i-a trimis în fața porții lui Ghinescu, care n-a iertat. ASU Politehnica și-a creat și în următoarele minute ocazii bune, prin Tulcan sau Giuricici, pentru ca în minutul 63, Gălan să stabilească rezultatul final, dintr-un penalti obținut de Tulcan.
CS Ineu (antrenor Cristian Sculici): Mitrea – Zdrențan, Călăcean, Bier, Hulbăr, Ciocan, Clej, Spătaru, Botaș, Huțanu, Rădulescu. Au mai intrat Pușcaș – Popovici, Sintulescu, Talpaș, Udrescu, Mâneran, Mașniță, Cioboată, Karmanoczky și Jilavu.
ASU Politehnica (antrenor Sorin Brîndescu): Rogojină – Contescu, Bilia, Gălan, Taub – Stancu – Birău, Giuricici, Țugui, Vucea – Bădăuță. Au mai intrat Fișteag, Burtic – Ghinescu, Stefanovici, Tulcan, Sulea, Rebenciuc, Ugocian, Todorov.
Pentru ASU Politehnica urmează sâmbătă, de la ora 13, un nou test internațional, împotriva sârbilor de la Radnicki Sutjeska. Meciul se va disputa pe terenul sintetic din incinta Bazei 2.
Filed Under: Poli Timisoara, Stire de ultima ora Tagged With: asu politehnica, birau, cristian sculici, cs ineu, galan, ghinescu, sorin brindescu
ASU Politehnica se distanțează în fruntea clasamentului după 2-1 cu CS Ineu
ASU Politehnica a obținut o victorie mai clară decât o arată scorul, 2-1 în fața celor de la CS Ineu. Prin cele trei puncte obținute astăzi, alb-violeții se distanțează în fruntea clasamentului la trei puncte de principala urmăritoare, devenită după această rundă Metalurgistul Cugir.
Pe o vreme mohorâtă, de toamnă, cu o perdea groasă de ceață, ASU Politehnica și CS Ineu s-au studiat reciproc în primele minute ale întâlnirii de pe „Știința”. După o primă ocazie bună la poarta arădenilor, semnată de Bădăuță, alb-violeții au deschis scorul în minutul 25, prin căpitanul Gălan, care a reluat cu capul centrarea din corner a lui Stancu.
Ineuanii n-au avut reacție după primirea golului și, pe acest fond, timișorenii au mai lovit încă o dată, în minutul 33, prin Giuricici, găsit perfect în fața porții lui Bujor de pasa lui Vucea.
Jocul curgea în favoarea alb-violeților și în partea secundă. Trupa lui Sorin Brîndescu a rămas pe poziții avansate, încercând să majoreze diferența. În schimb, și-a făcut singură viața mai grea în finalul întâlnirii. La o fază ce nu anunța nimic, Birău a comis henț în propria suprafață de pedeapsă, iar centralul Szabolcs Kovacs a indicat fără ezitare punctul cu var. A executat experimentatul Tiberiu Bier, care a trimis imparabil, în vinclu, la colțul opus de cel pe care plecase Burtic.
Chiar și așa, tot Poli a trecut pe lângă câteva șanse bune de a face 3-1 în minutele ce au urmat golul Ineului. Dar, odată cu apropierea fluierului final, alb-violeții au început să se precipite, au respins din ce în ce mai greu din propria jumătate, permițându-le oaspeților să preseze careul lui Burtic până la ultimul fluier.
S-a încheiat 2-1 pentru ASU Politehnica, iar alb-violeții rămân la înălțimea primului loc în C4, de această dată la o distanță față de principalele urmăritoare. La Cugir, Metalugsitul a învins Sebișul cu 2-0, astfel că ambele echipei au câte 22 de puncte, față de cele 25 ale timișorenilor.
Filed Under: Poli Timisoara, Stire de ultima ora Tagged With: asu politehnica, bier, cristian sculici, cs ineu, galan, sorin brindescu, vucea
Trei goluri şi trei puncte, la debutul în Liga a III-a: ASU Politehnica – Minerul Motru 3-0
ASU Politehnica a debutat cum nu se putea mai bine în eşalonul al treilea. Alb-viooleţii au obţinut un succes confortabil pe „Ştiinţa”, 3-0 cu Minerul Motru, la capătul unui meci dominat copios de elevii lui Sorin Brîndescu.
Alb-violeţii au avut posesia încă din start, însă minute bune nu au reuşit să pună în real pericol poarta apărată de experimentatul Nicuşor Bănică. Doar Giuricici, găsit liber de centrarea lui Ghjinescu din minutul 10, a trimis la colţul lung, dar unul dintre fundaşii oaspeţilor a respins de pe linia porţii. În partea opusă a terenului, o singură acţiune notabilă, irosită de Ghighilicea, în minutul 17, atacantul gorjenilor finalizând dezastruos, unu la unu cu Burtic.
ASU Politehnica a reuşit deschiderea de scor în minutul 37, printr-un penalti obţinut de Ghinescu şi transformat de Gălan. Primul gol pentru alb-violeţi la nivelul fotbalului profesionist, marcat, aşadar, de noul căpitan de echipă.
Finalul primului mitan a fost de-a dreptul electrizant. În minutul 43, echipa din Motru a beneficiat de o lovitură liberă indirectă, din colţul careului de 6 metri al lui Burtic, din care a rezultat însă doar un henţ al căpitanului Nicoloff, mingea ricoşând din zidul polist direct în braţul decarului. Apoi, la faza următoare, celălalt decar de pe teren, Răzvan Ghinescu, a reuşit un şut superb, de la 25 de metri, care s-a oprit însă în bara porţii lui Bănică. Şi nu avea să fie ultima ocazie importantă pentru polişti în primul mitan, lovitura de cap a lui Bădăuţă nimerind transversala.
Dacă în prima repriză am mai putut vorbi despre o urmă de echilibru, în partea secundă, alb-violeţii au dominat copios şi au marcat două goluri pe contraatacuri purtate ca la carte. În minutul 62, Taub a centrat de pe stânga, la firul ierbii, iar Birău, apărut în centrul careului, a pus latul pentru 2-0. Apoi, în minutul 74, nou-intratul vucea şi-a folosit din plin calitatea de bază, viteza, şi a ţâşnit în careu, marcând frumos, la colţul lung.
S-a încheiat 3-0, iar ASU Politehnica portneşte cu dreptul o ediţie de campionat ce se anunţă extrem de dificilă şi de echilibrată.
ASU Politehnica (antrenor Sorin Brîndescu): Burtic – Contescu, Bilia, Gălan (cpt.), Taub, Rebenciuc, Birău, Giuricici, Ţugui, Ghinescu, Bădăuţă. Au mai intrat Vucea, Stancu, Tulcan şi Codrea.
Minerul Motru (antrenor Ion Alecu): Bănică – Tudoran, Dicu, Iclănzan, Schinteie, Nicoloff (cpt.), Cruceru, Hanu, Pruteanu, Ghighilicea, Cerbu. Au mai intrat Buga, Gavrilescu şi Stroescu.
Filed Under: Poli Timisoara, Stire de ultima ora Tagged With: asu politehnica, birau, galan, liga 3, minerul motru, sorin brindescu, vucea
FOTO | ASU Politehnica, victorie cu un viitor adversar: 3-2 cu CSM Lugoj
ASU Politehnica a câștigat amicalul susținut astăzi, la Lugoj, în fața echipei locale. După o primă repriză în care fazele de poartă au lipsit, partea a doua a fost mult mai animată, alb-violeții ajungând cu mult mai mare ușurință la poartă.
ASU Politehnica a deschis scorul în minutul 21, printr-un penalti transformat de Gălan și obținut de tânărul Alexandru Rus. Timișorenii au avut două șanse bune de a marca în finalul primei reprize, însă încercările lui Ghinescu și Vucea nu s-au materializat pe tabelă. Pe fondul dominării poliste, Lugojul avea să restabilească egalitatea prin Stoichescu, cel ce a reluat din fața porții centrarea de pe dreapta a lui Poiană.
În repriza secundă, alb-violeții au fost mult mai prezenți în joc, fructificndu-și dominarea prin faze de poartă și goluri. Tonul l-a dat execuția superbă a lui Giuricici, din minutul 69: stop pe piept la 16 metri și șut din întoarcere, respins de Rusu în corner. O fază care l-a dat curaj „studenților”, care au preluat conducerea două minute mai târziu: centrare Bădăuță de pe dreapta și lovitură de cap Bilia, din fața porții. În minutul 74, Birău a avut șansa dublării avantajului, dar a tras pe direcția lui Rusu din două încercări consecutive. În cele din urmă, „Mexicanul” a găsit drumul spre gol, în minutul 85, când a reluat spectaculos, din cornerul executat de Ghinescu. Pe final, Lugojul a reușit să mai puncteze o dată, prin Dobra, la o neatenție a apărării poliste.
CSM Lugoj (antrenor Cosmin Petruescu): Rusu – Rotea, Loga, Miculescu, Roșie – Precupanu, Mânecan, Vânătu, Poiană – Velcotă, Stoichescu. Au mai intrat Vlădia, Buliga, Dobra, Ardelean, Tătar și Dobricean.
ASU Politehnica (antrenor Sorin Brîndescu): Burtic – Contescu, Ugocian, Gălan, Taub – Vucea, Rebenciuc, Ghinescu, Țugui – Rus, Niță. Au mai intrat Fișteag – Feraru, Bilia, Aldea, Damian, Birău, D. Codrea, Marin, Giuricici, Bădăuță.
Următorul amical pentru ASU Politehnica va avea loc miercuri, de la ora 11, pe terenul divizionarei secunde Metalul Reșița.
Filed Under: Poli Timisoara, Stire de ultima ora Tagged With: asu politehnica, badauta, bilia, birau, csm lugoj, dobra, galan, stoichescu

References: CSM 
 CSM 

CSM 
 csm 
 CSM 

CSM 
 csm